Ak máte pri vyslovení slovného spojenia "kuchynská zástera" pocit, že ide o čosi neskutočne staromódne alebo naopak o gýčový a "rádoby vtipný" kúsok textilu, radi by sme vám ukázali zástery, ktoré sú praktické, vkusné a aj príjemné na nosenie.
Kuchynská zástera nie je ani zďaleka akýmsi staromódnym prežitkom. Práve naopak, mala by byť v každej modernej domácnosti, kde sa s chuťou varí a pečie. A pozor, vôbec nemusí byť nasilu vtipná alebo gýčová!
Zástera ako pomocník
Koľkokrát ste s mokrými rukami hľadali narýchlo utierku, koľko ráz ste si v duchu nadávali, keď ste objavili mastné fľaky na svojom oblečení či nevyčistiteľné škvrny od omáčky, alebo od niektorého pokrmu? Tak teraz už viete, že kuchynská zástera je presne tým pomocníkom, ktorý poskytuje vášmu oblečeniu ochranu pri rozličných prácach v kuchyni.
Slúži na zachytenie striekancov, kvapiek a škvŕn, ktoré sa pri rôznych činnostiach nevyhnutne objavia. Ak máte zásteru z vhodne zvoleného materiálu, budú sa z nej škvrny a nečistoty ľahko odstraňovať a vaše oblečenie neutrpí ujmu.
Tu odporúčame hľadať buď materiály, ktoré sú otierateľné, a teda ľahko udržiavateľné, alebo kvalitnú bavlnu, ktorú môžete prať na vysokých teplotách bez poškodenia. Voľte buď klasickú čistú bielu farbu, alebo naopak farby a vzory, ktoré prípadné škvrny zamaskujú.
Jednoduchá zástera?
Nie je zástera ako zástera. Ideálne je, ak si ju môžete nastaviť, a to v oblasti okolo krku aj v páse. I zástery majú viacero veľkostí, väčšiu bude potrebovať vysoký muž, menšiu útla, päťdesiatkilová žena. A prirodzene, netreba zabúdať ani na malých kuchtíkov, s ktorými bude nastaviteľná zástera rásť.
Vaša zástera môže slúžiť okrem ochrany aj ako praktický odkladací priestor na drobné pomôcky, ktoré neustále pri práci potrebujete, preto jedno alebo dve vrecká určite oceníte. Na trhu je k dispozícii veľké množstvo najrôznejších kuchynských záster od tých jednoduchých až po zástery, ktoré majú podobu zaväzovacích šiat. Zástera môže mať rôzny strih, ušiť si ju však môžete aj sami.
Ako na to?
Inšpirujte sa tvarmi záster na internete alebo si priamo vyhľadajte jednoduchý návod na ušitie zástery. Dôkladne sa zmerajte a pripravte strih. Zásteru je potrebné obšiť a pridať zaväzovacie popruhy s dostatočnou dĺžkou. Jednoduché, však?
A teraz si pozrite v našej GALÉRII tie najkrajšie, aké sme našli. Veď prečo nebyť krásna aj v kuchyni?